יוסף אליצור

הרב יוסף ירמיהו (יוסי) אליצור הוא ר"מ בישיבת עוד יוסף חי ביצהר, ראש הישיבה הקטנה "דורשי יחודך", ומחבר שני הכרכים של הספר "תורת המלך", יחד עם הרב יצחק שפירא. שימש גם כמורה של בני נוער במועצה אזורית שומרון. במהלך השנים נוהג לפרסם טורי דעה באתר "הקול היהודי". חבר בתנועת "דרך חיים".

רקע
יוסף אליצור הוא אחד מעשרת ילדיו של הרב מיכאל הרשקוביץ.

בנובמבר 2009 ראה אור הכרך הראשון של הספר "תורת המלך", שנכתב על ידי הרב יוסף אליצור והרב יצחק שפירא. ביולי 2010 נעצר הרב יצחק שפירא ונלקח לחקירה משטרתית בחשד להסתה. באוגוסט 2010 נעצר אליצור בביתו בחשד להסתה ואחזקת חומר גזעני. לאחר שחומרי חקירה הקשורים לספר נאספו והוגשו ליועץ המשפטי לממשלה, הוחלט לסגור את התיק ללא הגשת כתב אישום.

בדצמבר 2009 פרסם אליצור באתר "הקול היהודי" מאמר בשם "ערבות הדדית", שנתפס כתשתית הרעיונית של פעולות "תג מחיר". במאמר נכתב, בין השאר: "אם ליהודים אין שקט גם לערבים אין שקט, אם הערבים מנצחים בגלל אלימות כלפי יהודים, גם היהודים ינצחו בגלל אלימות כלפי ערבים."

היועץ המשפטי לממשלה שקל להעמיד את אליצור לדין על הסתה בגין מאמר זה, אך בסוף הוחלט שלא להעמידו לדין.

בשנת 2011 נאסרה עליו הכניסה לבריטניה.

הרשעתו בהסתה
ב-1 במאי 2013, פרסם באתר "הקול היהודי" טור שנשא את הכותרת "אסור להתייאש – רק לצמוח יש!" בטור תמך בפעולות "תג מחיר" שנעשו כתגובה לרצח אביתר בורובסקי. ב-28 במאי פרסם באתר טור נוסף תחת הכותרת "איך 'לתפוס' את מבצעי תג מחיר".  בטור זה הביע תמיכה ב"מעשי התגוננות", כדבריו, של יהודים בארץ ישראל, ויצא נגד ערכים של "הכלה" ו"סובלנות".

באפריל 2014 פשטה המשטרה על ביתו של אליצור ביצהר והחרימה את מחשבו האישי.

הגשת כתב האישום התעכבה זמן רב, בגלל שהפרקליטות בחנה מספר מאמרים שפרסם אליצור בשנים 2009 עד 2015 ובחרה לבסוף להתמקד בשני המאמרים ממאי 2013. כתב האישום נגד אליצור הוגש ביוני 2017, מספר ימים לאחר ששניים מעורכי האתר "הקול היהודי" הורשעו בעבירות של הסתה לאלימות ולגזענות.

במהלך הדיון המשפטי טען אליצור כי כלל לא היה בעל טור באתר "הקול היהודי", כי כל המאמרים פרי עטו פורסמו על ידי עורכי האתר ולא על ידו, וכי הוא עצמו לא כתב כל מילה המופיעה בהם. בנוסף טען כי המאמרים אינם מסיתים לאלימות, וכי זו רק פרשנות אחת לנאמר בהם.

בפברואר 2021 הורשע אליצור בהסתה, תוך שימוש בסעיף "פרסום דברי שבח, אהדה או עידוד למעשה אלימות". בית משפט השלום קבע כי אליצור הוא שכתב את המאמרים, וכי הביע בהם תמיכה במעשי אלימות כלפי ערבים. נגזרו עליו 4 חודשי מאסר על-תנאי וקנס של 3,000 שקלים.

בהכרעת הדין נכתב: "כתביו אלו – כמו גם כתביו הנוספים – מדברים בעד עצמם ומבהירים היטב את עמדותיו ואת מסריו. שוכנעתי לפיכך כי הטענה בדבר מסר עמום או העדר הבנה מצד רשויות האכיפה הינה טענה מיתממת, וכי דברי הנאשם הלכה למעשה מפורשים וברורים."

הערעור
אליצור ערער על הרשעתו ואילו הפרקליטות ערערה על קולת העונש. הערעורים נדונו בבית המשפט המחוזי מרכז, ושניהם נדחו.

בדיון לגבי ערעורו של אליצור נקבע כי הוא מחבר המאמרים וכי יש בהם הסתה לאלימות. בפסק הדין נכתב: "מקובלת עלינו מראשיתה ועד סופה קביעת בית המשפט קמא כי קריאה פשוטה של שני המאמרים מובילה למסקנה אחת ויחידה, והיא שהמערער הביע תמיכה מלאה במעשי האלימות שבוצעו ושיש לבצע כלפי ערבים."

הערעור על קולת העונש התקבל באופן עקרוני, ושופטי בית המשפט המחוזי קבעו כי העונש הראוי היה צריך להיות מאסר בפועל, והוא לא הושת על הנאשם רק מפאת הזמן הרב שחלף מעת ביצוע העבירות. בית המשפט המחוזי החמיר את עונש המאסר על-תנאי שנגזר על אליצור, והאריך אותו מ-4 ל-7 חודשים.

בנובמבר 2022 הגיש אליצור בקשת ערעור לבית המשפט העליון על דחיית ערעורו בבית המשפט המחוזי, אך בקשתו נדחתה.

השקפתו והשפעתו
הספר "תורת המלך" נחשב כמקור אידאולוגי של ארגון הטרור היהודי "המרד".

בין תלמידיו של אליצור בישיבת עוד יוסף חי נמנה צבי סוכות.

אליצור דבק בהשקפה ימנית-רדיקלית. לדוגמה, באוקטובר 2015, לאחר שנעצרו ארבעה מתושבי יצהר שניסו לפגוע בערבים, פרסם מאמר בשם "היינו כאילמים" ובו הוא שוטח את דרך הפעולה הנדרשת לצורך "הפגיעה באויב הערבי", כדבריו:
 כל אחד צריך לעשות כל מאמץ שמחבל שמנסה לפגוע ביהודים לא יישאר חי (וכבר אמר מי שאמר: אם תירה לו בראש – הוא לא יירה עליך יותר, הוא לא ידקור, וגם לא ישתחרר בעסקה הבאה)
 חשוב להרתיע את הערבים ולגרום להם להבין שאלימות היא חרב פיפיות שגם הם יכולים לסבול ממנה
 להיות ערוכים להתגוננות אקטיבית מפני מבקשי נפשנו (כמו גם התגוננות מפני "שלטון החוק" שרודף את מי שמגן על עצמו ועל סביבתו)
 להימנע מקשרי מסחר עם אויבים, לא לקנות מהם ולא להעסיק אותם ובכך להבהיר שאוכלוסייה שמגדלת את רוצחינו ורודפינו לא תמומן על ידינו (מלבד הערך החשוב בפני עצמו של עבודה עברית)
 ליצור אווירה שבה אנשים רבים מפגינים וטוענים טענות, כדי שהשלטון ייאלץ לשנות ראש וכיוון, ולהתחיל להבין (או לפחות "להכיל") את האינטרס היהודי.

בשנת 2023 פרסמו שפירא ואליצור מאמר לפיו הסכמים בין-לאומיים ודיני מלחמה בימינו תואמים למצבים שהם תיארו בספר "תורת המלך".

ספריו 
 תורת המלך - בירורי הלכה בנושאים הנוגעים למלכות ישראל (שני כרכים), יחד עם הרב יצחק שפירא

קישורים חיצוניים
 הרב יוסף אליצור - כתבות, באתר ערוץ 7

הערות שוליים

יהודה ושומרון: רבנים
יצהר: אישים
מחברי ספרות תורנית
רבני הציונות הדתית בישראל
תלמידי הרב יצחק גינזבורג
משפחת קטן
בוגרי ישיבת ירושלים לצעירים